Langwedel (Snevern)

Langwedel () is en lütten Oort in de Gemeen Snevern in’n Landkreis Heidkreis, Neddersassen. Binnen de Gemeen höört de Oort to de polietsche Oortschop Häbe.

 Geografie 

De Oort liggt in de Lümbörger Heid. Dat Water ut dat Rebeed flütt in’n Westen un Noorden na de Böhm hen af un in’n Oosten na de Grote Au. Langwedel liggt direkt an’n Rand von dat Naturschuulrebeed Lümbörger Heid.

De Naveröörd sünd Schaal in’n Noordoosten, Timmerloh in’n Oosten, Harm un Deimen in’n Süüdoosten, Huckenrieth un Hillen in’n Süüdwesten, Surbossel in’n Westen un Häbe in’n Noordwesten.

 Historie 

 Verwaltungsgeschicht 

In de Franzosentied hett de Oort toeerst 1810 bet 1811 binnen dat Königriek Westfalen to de Mairie Woltern in’n Kanton Soltau höört un denn von 1811 bet 1814 to dat Franzöösche Kaiserriek ünner Napoleon un dor to de Mairie Neenkerken in’n Kanton Wasra.

De Oort hett vör 1852 to de Amtsvaagdie Snevern in dat Amt Rodenborg tohöört un is in dat Johr denn in dat ne’e Amt Snevern wesselt. Dit Amt hett blots söven Johr bestahn. Von 1859 bet 1885 hett Langwedel to dat Amt Soltau höört. Na 1885 weer dat in’n Kreis Soltau. 1977 is dat Deel von’n Landkreis Soltau-Fambossel worrn, de siet 2011 Heidkreis heten deit.

De Oort hett von öllers bi de Gemeen Häbe bihöört, de an’n 1. März 1974 mit de Gemeenreform in Neddersassen Deel von de Gemeen Snevern worrn is. Sietdem höört Langwedel binnen de Gemeen to de Oortschop Häbe, de en egen Oortsvörsteiher hett.

 Inwahnertall 

 Religion 

Langwedel is evangeelsch-luthersch präägt un höört to dat Kaspel von de Fredenskark in Häbe. Düsse Kark is 1956 boot un 1961 egenstännige Karkengemeen worrn. Vörher hett de Oort to dat Kaspel von de Peter-un-Paul-Kark in Snevern tohöört.

För de Kathoolschen is de St.-Ansgar-Kark in Snevern tostännig, de siet 1. November 2006 to de St.-Maria-Karkengemeen in Soltau tohöört. De St.-Ansgar-Kark is 1963 boot un an’n 1. Januar 1964 egenstännige Karkengemeen worrn. Vörher is dat Rebeed ok al von de St.-Maria-Kark in Soltau betreut worrn.

De Doden warrt op’n Karkhoff Häbe begraven.

 Weertschop un Infrastruktur 

För Langwedel is de freewillige Füürwehr Häbe mit tostännig.

 Verkehr 

Von Langwedel kummt een in’n Westen na Hillen an de Kreisstraat 1, de in’n Noorden na Häbe an de Landsstraat 170 geiht un in’n Süden na Soltau. De L 170 löppt in’n Noordwesten na Snevern un is in Häbe ok anbunnen an de Bundsstraat 3.

De nächste Autobahn is de Autobahn 7 (Afsnidd Hamborg–Hannover). De Opfohrt 43a Snevern liggt so acht Kilometer in’n Noordoosten von Langwedel an de B 3.

De nächste Bahnhoff is knapp söss Kilometer wied weg in’n Süüdwesten de Bahnhoff Woltern an de Heidbahn.

 Scholen 

De Kinner ut Langwedel gaht in Snevern op de Grundschool an’t Pietzmoor.

 Footnoten 

Kategorie:Oort
Kategorie:Landkreis Heidkreis